Liefdeswet moet ons lewe elke dag rig | Netwerk24
Liefdeswet moet ons lewe elke dag rig
Deur Ds. André De Villiers 11 Julie 2019 06:01
Dit lyk ál meer vir my asof gelowiges hul verlossing hanteer as iets wat vir hulle ’n plek bespreek in die hemel, maar dat dit min verskil maak aan hul lewe totdat hulle daar kom.
Dalk verstaan ons steeds nie dat verlossing nuwe lewe beteken nie, dat die ou dinge verby is en die nuwe gekom het nie.
Verlossing beteken ons is vrygemaak van die wet en leef ’n hele nuwe lewe as voorheen.
Die wet hou mens vas, onderdruk jou, wys jou op jou tekortkominge, en uiteindelik word mense negatief.
In die daaglikse lewe draai alles om prestasie, word ons elke dag geweeg en, ongelukkig, elke keer te lig bevind. Dit het mense van ouds af al besef.
In Handelinge 15:10-12 vra Petrus aan sy medegelowiges: “So why are you . . . loading these new believers down with rules that crushed our ancestors and crushed us, too?” (The Message)
Hierdie woorde ruk my. Ek sien in myself en almal rondom my ons onvermoë om volmaak te leef, want dit is wat die wet vra. Ek ervaar die pyn van “tekortskiet” in mense, die ervaring wat daartoe lei dat mense met swak selfbeelde en skuldgevoelens rondloop.
Ek lees dat Jesus ook hiermee gekonfronteer was.
Die (skyn)heiliges van ouds het die mense gereeld na Hom gebring dat Hy die oordeel oor hulle moes vel.
Maar Hy het konsekwent geweier. Hy het telkens gewys op die ander moontlikheid, die moontlikheid om te besluit om nuut te leef.
Die nuwe lewe waarvan die Bybel praat, noem nooit dat hierdie mense nie weer sonde gedoen het nie. Dit verwys eerder na nuwe dade van omgee en sorg vir die naaste.
Die fokus van die nuwe lewe is nie of ons die wet kan uitvoer nie, maar of ons daagliks die Heilige Gees as Here erken.
Hierdie lewe is nie sonder ’n wet nie. Dit is nie om vry te wees om sonde te doen nie. Nee, dit is gewoon die liefdeswet wat elke dag ons lewe rig.